Sjømilitære Samfund

Sjømilitære Samfund (SMS) er en ideell faglig organisasjon stiftet i 1835 for å arbeide for et godt og troverdig sjøforsvar. Sjømilitære Samfunds formål er å virke for Sjøforsvarets tarv og utvikling, å fremme medlemmenes interesse for militære, militærvitenskapelige og militærtekniske emner, samt å fremme kameratskap og korpsånd blant dem. Foreningen utøver dette ved å samarbeide med andre organer og ved å samle medlemmene til foredrag, diskusjoner og selskapelig samvær.


== Historikk ==
Sjømilitære Samfund ble stiftet den 4. desember 1835 i Fredriksvern (Stavern). Bakgrunnen for stiftelsen var diskusjonen om en ny norsk flåteplan. Siden 1835 har Sjømilitære Samfunn vært en aktiv deltager i diskusjonen om norges sjøforsvar.


== Norsk Tidsskrift for Sjøvesen ==
Foreningen står som utgiver av Norsk Tidsskrift for Sjøvesen (NTfS). Dette er et av Norges eldste tidsskrifter, og kom ut med sitt første nummer i 1882. Tidsskriftet ble etablert etter ønske fra Stortinget. Skiftende forhold hadde lært stortingsrepresentantene at fri meningsutveksling blant forsvarets offiserer ga et langt mer nyansert bilde i mange situasjoner enn den informasjonen de mottok tjenestevei. Tjenestevei kan gi informasjon som (trolig med beste hensikt) er silt i flere ledd, slik at bildet mangler viktige nyanser. Stortinget påla derfor Marinedepartementet å bevilge kr 2000 årlig slik at et marinetidsskrift kunne utgis.Sjømilitære Samfunds medalje for besvarelse av prisoppgave er en norsk utmerkelse innstiftet av Sjømilitære Samfund i 1890. Medaljen med pengepremie følger som belønning for besvarelse av den prisoppgave Sjømilitære Samfund utlyser.


== Organisasjon ==
Sjømilitære Samfund ledes av et hovedstyre valgt på generalforsamlingen. I tillegg har Sjømilitære Samfund en rekke lokalforeninger rundt i landet. Sjømilitære Samfund har flere faggrupper tilknyttet virksomheten: 

Marineingeniørgruppen
Marinens Sanitetsoffisersforening (MSOF)
Faggruppe Maritim Strategi (MARSTRAT)


== Aktiviteter ==
Sjømilitære Samfund arrangerer frokost- og kveldsforedrag. Mye av aktiviteten foregår på Kommandantboligen i Gravdal som drives av Bergen Militære Samfunn hvor Sjømilitære Samfund er med. Sjømilitære Samfunds stiftelse markes årlig ved stiftelsesmiddagen som arrangeres første fredag i desember i Sjømilitære Samfunds bygning – «Samfundet» – på Karljohansvern, Horten. Hvert annet år arrangeres Sjømaktseminar i Bergen, tidligere Ulvik og Øystese. Sjømilitære Samfund driver et eget forlag og utgir gjennom dette en rekke bøker.


== Referanser ==


== Eksterne lenker ==
Sjømilitære Samfunds nettsted Besøkt 21. november 2020
Norsk Tidsskrift for Sjøvesen (digitalutgave) Besøkt 21. november 2020
Marinens Sanitetsoffisersforenings nettsted Besøkt 5. januar 2023.
Marineingeniørgruppens nettsider (på Sjømilitære Samfunds nettsted) Besøkt 21. november 2020
Kommandantboligen i Bergen Arkivert 18. mai 2016 hos Wayback Machine. Besøkt 21. november 2020
Samfundsbygningen på Karljohansvern i Horten Besøkt 21. november 2020
Om Karljohansvern på nettsidene til Kulturarv i Vestfold og Telemark fylkeskommune Besøkt 21. november 2020
Program om Kongesalen i Samfundsbygningen, i TV-serien ARVEN Produsert og publisert av Kulturarv Vestfold og Telemark fylkeskommune på YouTube. Besøkt 21. november 2020